## Les Arts presenta ‘Manon’ en un muntatge de Vincent Huguet, amb un repartiment estel·lar i la direcció musical de James Gaffigan

*** Lisette Oropesa i Charles Castronovo, dos de les grans estreles actuals, debuten a València amb una de les obres cims del romanticisme francés
* Les Arts escenifica la monumental producció de l’Òpera de París inspirada en l’esplendor i l’efervescència dels ‘alegres anys vint’ a França**

El Palau de les Arts Reina Sofia inicia la temporada d’òpera en la Sala Principal amb *Manon*, de Massenet, un dels grans títols del romanticisme francés que es representarà en un muntatge de Vincent Huguet amb la direcció musical de James Gaffigan.

Tant James Gaffigan com Vincent Huguet han acompanyat el director artístic de Les Arts, Jesús Iglesias Noriega, en la presentació de l’obra en la qual també han estat presents els seus dos protagonistes, la soprano Lisette Oropesa (Manon) i el tenor Charles Castronovo (Cavaller des Grieux).

Iglesias Noriega ha destacat que *Manon* és un dels “grans reptes que aborda la nova temporada de Les Arts. Musicalment és una obra mestra del repertori francés, intensa i complexa, al mateix temps que sensual i captivadora, la qual cosa permetrà gaudir de l’excel·lència de l’Orquestra de la Comunitat Valenciana amb el seu director, James Gaffigan”.

Des del punt de vista artístic, conté dos dels papers de més lluïment de tot el repertori -tant escènic com vocal- amb àries imprescindibles per als amants de l’òpera com ‘Adieu notre petite table’ o ‘Gavotte (Je marche sur tous els chemins)’ en el cas de Manon, o ‘Ah! fuyez, douce image’ per al Cavaller des Grieux.

Així mateix, en l’apartat escènic, Les Arts presenta la monumental producció de Vincent Huguet per a l’Opéra de Paris, que situa el tempestuós romanç de Manon i Des Grieux en l’esplendor i efervescència dels ‘alegres anys vint’, en un homenatge a la figura de la mítica ballarina i estrela del Folies Bergère Josephine Baker. L’*art nouveau* i *déco* conviuen amb el cabaret, el *jazz* i el xarleston, els frescos de Delacroix i els grafitis que van fascinar Brassaï en un minuciós retrat del glamur parisenc de 1920.

La soprano Lisette Oropesa, artista imprescindible en els principals teatres d’òpera, cantarà en Les Arts la seua primera ‘Manon’ a Europa, després del seu apoteòsic debut del paper en el Metropolitan de Nova York. Crítica i públic han encimbellat la cantant estatunidenca entre les grans estreles del panorama operístic per les seues colpidores interpretacions, impecable tècnica vocal i expressiva musicalitat, amb les quals ja va captivar en el seu primer recital en la Sala Principal en 2022.

Com ‘el Cavaller des Grieux’, debuta en el teatre d’òpera valencià el també estatunidenc Charles Castronovo. Aclamat internacionalment com un dels millors tenors de l’actualitat, l’intèrpret novaiorqués és convidat habitual dels escenaris més prestigiosos, entre els quals destaquen Nova York, Viena, Londres, Berlín, Munic i Salzburg.

L’ascendent baríton català Carles Pachon en el rol de ‘Lescaut’, i el baix nord-americà James Cresswell, com ‘el Comte Des Grieux’, assumixen els principals papers d’un repartiment, que inclou, a més, Jorge Rodríguez-Norton (‘Guillot de Morfontaine’), els cantants del Centre de Perfeccionament Daniel Gallegos (‘Monsieur de Brétigny’), Antonella Zanetti (‘Poussette’), Laura Fleur (‘Javotte’), Ester Ferraro (‘Rosette’), Holly Brown (‘Serventa’) i l’antic integrant del programa formatiu Max Hochmuth (‘Hostaler).

*Manon* és una producció de l’Opéra National de París, amb direcció escènica de Vincent Huguet, escenografia d’Aurélie Maestre, vestuari de Clémence Pernoud, il·luminació de Christophe Forey i coreografia de Jean-François Kessler.

Les Arts estrenarà *Manon*, de Massenet, el pròxim 3 d’octubre, amb altres quatre funcions programades els dies 6, 9, 12 i 15 d’eixe mateix mes. El dilluns, 30 de setembre, tindrà lloc la ‘Preestrena fins a 28’.

Fecha: 27/09/2024